Noelle Sørensen

**โนแอล อันยา เซอเรนเซน** เป็นร่างโคลนจากศูนย์วิจัยเคมีชีวภาพ ซึ่งตั้งอยู่ในรัฐทางเหนือของจักรวรรดิแอเซียร์ ถูกพาหนีมายังไซเนียตั้งแต่อายุได้ 3 ปี ในภายหลังได้อยู่ในการดูแลของจูเลียตตาและลอเรนซ์ รวมถึงศูนย์วิจัยป่าไม้เขตผู้ควบคุมสสารด้วย

## ประวัติ

โนแอล หรือชื่อรหัสโครงการ NSK-45258FL เป็นร่างโคลนจาก DNA ของหัวหน้านักวิจัยด้านเคมีชีวภาพ อันยา เฟรดเดอริคเซน ซึ่งเป็นอาจารย์ผู้สอนนักวิจัยฝึกหัดคู่หนึ่ง นั่นคือ คาโรลา ชูมัคเกอร์ และ ราสมุส เซอเรนเซน ที่ภายหลังแต่งงานกันและเข้ามาเป็นนักวิจัยภายใต้บังคับบัญชาของหล่อน

แต่หลังจากดร.อันยาเสียชีวิต หนึ่งในหัวหน้าใหม่ที่ทำหน้าที่นำ DNA ของหล่อนไปทำลาย กลับนำไปสร้างร่างโคลนเพื่อการทดลองสารเคมีอันตราย และคาโรลาได้พบความจริงนี้เมื่อโนแอลอายุได้สามขวบ และถูกนำไปทดลองมาแล้วหลายโครงการ

ด้วยความที่ไม่พอใจกับนโยบายใหม่ของจักรวรรดิเพื่อทดลองอาวุธชีวภาพเพื่อการทำสงครามเป็นทุนเดิม คาโรลาและราสมุสจึงตัดสินใจลี้ภัยมายังมหานครไซเนีย และได้งานที่ศูนย์วิจัยป่าไม้และสิ่งแวดล้อม (ภายใต้การดูแลของดร.เอพริล ควินน์) โดยลักพาตัวโนแอลออกมาด้วย เพื่อหยุดการทดลองอันไร้มนุษยธรรมต่อร่างโคลนไม่รู้อิโหน่อิเหน่ และเลี้ยงเหมือนกับลูกแท้ๆ คนหนึ่ง

ทุกอย่างดูจะราบรื่น จนกระทั่งราสมุสขึ้นมาเป็นหัวหน้าศูนย์วิจัยแทนเอพริลที่ย้ายกลับบ้านเกิดจากสงคราม และร้องเรียนเบื้องบนถึงภาคอุตสาหกรรมที่ปลอมแปลงผลการวิจัยการกำจัดสารพิษลงสู่แหล่งน้ำธรรมชาติ ทำให้ทั้งราสมุสและคาโรลาถูกลอบฆาตกรรมระหว่างนั่งรถไปทำธุระข้างนอก ในตอนนั้นโนแอลอายุเพียง 9 ขวบเท่านั้น ซึ่งทำให้จูเลียตตาและลอเรนซ์ จากเขตผู้สร้างสรรค์คุณค่ารับโนแอลมาเป็นลูกบุญธรรม

จนกระทั่งโนแอลอายุได้ 14 ปี (หกเดือนก่อนหลุดลูป) เจ้าหน้าที่รักษาการณ์ของเขตผู้ควบคุมสสารได้ลาออก เธอจึงขออาสาก้าวเข้ามาทำหน้าที่รักษาการณ์คนใหม่ พร้อมกับเรียนมัธยมผ่านหลักสูตรออนไลน์นอกระบบควบคู่กันไปด้วย

โนแอลเป็นเจ้าหน้าที่ศูนย์วิจัยป่าไม้เขตอื่นเพียงคนเดียวที่ เกล. ที. โอเมก้ายอมติดต่อเรื่องงานด้วย เนื่องจากต้องแลกผลรายงานการวิจัยด้านสารพิษในสิ่งแวดล้อมให้กัน และโนแอลเองก็เป็นร่างโคลนถูกดัดแปลงพันธุกรรมแบบเดียวกันกับหล่อน

## การศึกษาและการทำงาน (Afterloop)

หลังจากหลุดลูป โนแอลใช้เวลาเพียงหนึ่งปีในการจบหลักสูตรมัธยมปลาย ก่อนจะย้ายไปเรียนต่อยังมหาวิทยาลัยแห่งไซเนีย วิทยาเขตผู้เข้าใจชีวิต ภาควิชาสิ่งแวดล้อม ซึ่งตอนนั้นมีผู้เข้ามาทำหน้าที่เป็นรักษาการณ์อยู่ที่ศูนย์วิจัยป่าไม้แล้ว ก่อนจะเรียนต่อด้านเคมีชีวภาพ และจบด็อกเตอร์ในด้านนี้

ด้วยความแค้นส่วนตัวที่พ่อแม่ของเธอ คาโรลาและราสมุสต้องถูกฆาตกรรม โนแอลจึงมีความทะเยอทะยานที่จะเป็นหัวหน้าศูนย์วิจัยป่าไม้ที่มีอิทธิพลไม่แพ้จูเลียตตา และทำให้ขาใหญ่ในภาคอุตสาหกรรมเคมีไม่สามารถทำอะไรเธอได้ โนแอลจึงหาพวกพ้องที่ใหญ่พอๆ กันหรือมากกว่า โดยเฉพาะกับปอมปาดัวร์ซึ่งสนิทสนมกันมานานหลายปี (ตั้งแต่ก่อนติดลูป) และท้ายที่สุด ในวัย 30 ปี (หลังหลุดลูป 16 ปี) และในฐานะของหัวหน้าศูนย์วิจัยป่าไม้ เขตผู้ควบคุมสสารคนที่ 3 โนแอลก็สามารถผลักดันให้มีการออกกฎหมายควบคุมการปล่อยสารพิษลงสู่แหล่งน้ำภายในมหานครไซเนียได้ในที่สุด ซึ่งถือเป็นความฝันสูงสุดที่เป็นจริงได้

โนแอลดำรงตำแหน่งนี้ยาวนานถึง 36 ปีก่อนที่จะส่งมอบต่อตอนที่เธอเกษียณแล้ว โดยหลังจากเกษียณก็เป็นอาจารย์สอนในวิทยาเขตผู้ควบคุมสสารต่อไป

## ความรัก (Afterloop)

ในตอนที่ยังเด็ก โนแอลไม่รู้จักความรักมากนัก แต่เธอก็สนิทกับเออร์เนสต์ แมดเซน ที่อายุมากกว่า 7 ปีมาตั้งแต่ที่อยู่กับจูเลียตตาและลอเรนซ์ จนกระทั่งเข้ามหาวิทยาลัย โนแอลจึงตัดสินใจคบหาเป็นคนรักจริงจังเป็นเวลาถึงสี่ปี จนกระทั่งเรียนจบจึงแยกจากกัน เนื่องจากเธอต้องการโฟกัสกับเป้าหมายและการเรียนต่อมากกว่า และต้องการเจอคนใหม่ๆ

แต่ในอีกสิบปีต่อมา ทั้งคู่ก็ยังไม่พบกับคนที่ดีกว่า ประกอบกับทั้งโนแอลบรรลุเป้าหมาย กับเออร์เนสต์กลับมาจากภารกิจห้วงอวกาศได้สำเร็จ ทั้งสองจึงกลับมาอยู่ด้วยกันอีกครั้ง และแต่งงานมีลูกด้วยกันสองคน นั่นคืออาเรีย กับราสมุส ที่ภายหลังทั้งสองคนนี้เป็นส่วนหนึ่งของภารกิจสร้างโลกใหม่หลังจากถึงดาวดวงใหม่แล้วอีกด้วย